এক ফোনেই ঘরের দরজায় টাকা। যখন দরকার, যত দরকার। ঝক্কিবিহীন এই ঋণপ্রকল্পের প্যাঁচে পড়েই বছরের পর বছর ব্ল্যাকমেল, জুলুমবাজি এমনকী, যৌন নির্যাতনের শিকার হয়েছেন হায়দরাবাদের অসংখ্য ছোট ব্যবসায়ী। বিষয়টি জানাজানি হওয়ার পর ৮০ জন ঋণদাতাকে গ্রেফতার করেছে অন্ধ্রপ্রদেশের পুলিশ।
ধৃতদের মধ্যে অনেকেই বিভিন্ন রাজনৈতিক দলের সঙ্গে যুক্ত। একটি টেলিভিশন চ্যানেলের দাবি, ওয়াইএসআর কংগ্রেসের নেতৃত্বের ঘনিষ্ঠ নালমেল্লা বীর বেঙ্কট সাইরাম রেড্ডিকে গ্রেফতার করেছে পুলিশ। তার কাছ থেকে প্রায় ৫০০টি ঋণপত্র উদ্ধার করা হয়েছে। মহিলাদের যৌন নিগ্রহে অভিযুক্তদের বিরুদ্ধে সংশোধিত অপরাধী আইন, ২০১৩ অনুযায়ী ব্যবস্থা নেওয়ার নির্দেশ দিয়েছেন মুখ্যমন্ত্রী  চন্দ্রবাবু নায়ডু।
পুলিশ সূত্রের খবর, ঋণগ্রহীতার থেকে টাকা ধার নেওয়ার কথা কাগজে লিখিয়ে নিত ওই চক্রের লোকজন। চেকে টাকার অঙ্ক না লিখে শুধু সই করিয়ে রাখা হতো। সুদের হার ছিল ১২০ থেকে ২০০ শতাংশ। শর্ত ছিল, যে কোনও সময়ে টাকা ফেরত চাওয়া হবে। টাকা ফেরত দিতে না পারলে সম্পত্তি নিলামে তুলত অভিযুক্তেরা। ঋণশোধ না করলে মহিলাদের যৌন নিগ্রহ করা হতো। এমনকী, যৌনব্যবসায় নামতেও বাধ্য করা হতো।
সম্প্রতি বিজয়ওয়াড়ার এক মহিলা পুলিশের কাছে অভিযোগ জানান, তিনি দেড় লক্ষ টাকা ধার নিলেও ঋণচক্রের লোকজন তাঁকে ছ’লক্ষ টাকা ফেরত দেওয়ার জন্য চাপ দিচ্ছে। অভিযোগের ভিত্তিতে পুলিশ তদন্ত শুরু করে।
কনকারাজু নামে এক ছোট ব্যবসায়ী জানিয়েছেন, একসময়ে ওই চক্রের কাছ থেকে ৫০ হাজার টাকা ধার নিয়েছিলেন তিনি। গত পাঁচ বছর ধরে প্রতিদিন ৫০০ টাকা করে দিয়ে ধার শোধ করছেন। কিন্তু এখনও তাঁর সম্পত্তি সংক্রান্ত কাগজপত্র বা ঋণপত্র ফেরত পাননি।